Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2019/C 375/09)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā pēc šīs publikācijas datuma.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Queso de Valdeón”

ES Nr.: PGI-ES-0267-AM01 – 5.7.2018.

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Grupas nosaukums: Consejo Regulador de la Indicación Geográfica Protegida “Queso de Valdeón”

Adrese: C/El Cantón, s/n, 24915 Posada de Valdeón (León, Spānija) Tālr. +34 987740514 E-pasts: quesosv@quesospicosdeeuropa.com

Pieteikuma iesniedzēja grupa pārstāv “Queso de Valdeón” ražotāju kolektīvās intereses, un tai ir likumīgas intereses pieprasīt izdarīt grozījumus ar aizsargāto ģeogrāfiskās izcelsmes norādi “Queso de Valdeón” apzīmētā produkta specifikācijā; tā veicina arī šīs norādes aizsardzību.

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☒ Izcelsmes apliecinājums

☒ Ražošanas metode

☐ Saikne

☒ Marķējums

☒ Cits (kontroles struktūra)

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījumi

1. grozījums

Punkts “Produkta apraksts”

Grozījuma pamatojums

Pirmajā daļā siers tiek aprakstīts sīkāk, lai labāk definētu produkta īpašības.

Šis grozījums attiecas uz oriģinālā vienotā dokumenta vai līdzvērtīga dokumenta 4.2. punktu.

Specifikācijas pašreizējā redakcija

Sieri, uz kuriem attiecas aizsargātā ģeogrāfiskās izcelsmes norāde “Queso de Valdeón”, ir trekni, ar pelējuma marmorējumu piesātināti sieri, kas pagatavoti no govs piena vai no govs piena un aitas un/vai kazas piena maisījuma. Tos tirgo veselus vai sakultā veidā.

Ierosinātais grozījums

Sieri, uz kuriem attiecas aizsargātā ģeogrāfiskās izcelsmes norāde “Queso de Valdeón”, ir trekni, ar pelējuma marmorējumu piesātināti sieri, kas pagatavoti no govs piena vai no govs piena un aitas un/vai kazas piena maisījuma, izmantojot svaigpienu vai pasterizētu pienu, kas sarecināts ar pienskābi un attiecīgu fermentu, un tos nogatavina vismaz divus mēnešus, ja sieru iegūst no svaigpiena, un vienu mēnesi, ja sieru iegūst no pasterizēta piena. Tos tirgo veselus vai sakultā veidā.

2. grozījums

Punkts “Produkta apraksts”

Grozījuma pamatojums

Vesela siera svara diapazons ir nedaudz paplašināts (no 0,5–3 kilogramiem uz 0,2–3 kilogramiem). Šī paplašināšana nekādi neietekmē “Queso de Valdeón” īpašības. Minētais grozījums ir vajadzīgs tādēļ, ka ir mainījušies patērētāju ēšanas paradumi saistībā ar iedzīvotāju sociāli demogrāfiskajām izmaiņām, kuru dēļ ir mainījies arī uztura režīms. Viena no šīm izmaiņām ir lielāks pieprasījums pēc mazākiem pārtikas iepakojumiem ģimenes locekļu skaita samazināšanās dēļ.

Šajā daļā tiek arī noteikts, ka sieru var laist tirdzniecībā porcijās.

Savukārt, tā kā dažādās iestādēs (piemēram, viesnīcās, izplatīšanas ķēdēs un rūpniecībā) arvien vairāk izmanto sastāvdaļas ar kvalitātes zīmi, ir palielinājies arī pieprasījums pēc lielākiem iepakojumiem, kas satur ne-cietās sastāvdaļas, piemēram, sakultu sieru, kuru aizsargā šī AĢIN. Tādēļ sakulta siera iepakojuma neto svara diapazons tiek paplašināts līdz sešiem kilogramiem.

Ņemot vērā minēto pieprasījumu, grupai jāmeklē jauni produktu tirdzniecības veidi, pielāgojoties tirgus tendencēm un prasībām, bet nepazeminot kvalitāti.

Šie grozījumi attiecas uz oriģinālā vienotā dokumenta vai līdzvērtīga dokumenta 4.2. punktu.

Specifikācijas pašreizējā redakcija

1. Vesela siera īpašības — Morfoloģiskās īpašības — siers pēc formas ir cilindrisks ritulis, tā augšpuse un apakšpuse ir nedaudz ieliekta, — maksimālais augstums ir 15 centimetri, un maksimālais diametrs ir 25 centimetri,; — svars ir robežās no 0,5 līdz 3 kilogramiem.

2. Sakulta siera īpašības — Morfoloģiskās īpašības

Produktu piegādā iepakojumos ar neto svaru no 20 gramiem līdz 1,5 kilogramiem.

Sakultais siers ir pilnīgi viendabīgs, bez garozas.

Ierosinātais grozījums

1. Vesela siera īpašības — Morfoloģiskās īpašības — siers pēc formas ir cilindrisks ritulis, tā augšpuse un apakšpuse ir nedaudz ieliekta, — maksimālais augstums ir 15 centimetri, un maksimālais diametrs ir 25 centimetri, — svars ir robežās no 0,2 līdz 3 kilogramiem, — sieru var laist tirdzniecībā arī porcijās.

2. Sakulta siera īpašības — Morfoloģiskās īpašības

Sakultu sieru piegādā iepakojumos ar neto svaru no 20 gramiem līdz 6 kilogramiem. Iepakojumi ar neto svaru virs 1,5 kilogramiem ir paredzēti tikai sabiedriskās ēdināšanas uzņēmumiem, izplatīšanas ķēdēm un rūpniecībai.

Sakultais siers ir pilnīgi viendabīgs, bez garozas.

3. grozījums

Punkts “Produkta apraksts” – 1. Vesela siera īpašības

Grozījuma pamatojums

Ir svītrota šā punkta pēdējā daļa, kurā bija norādītas dažādas siera noformējuma iespējas. Tiek uzskatīts, ka šos paskaidrojumus ir lietderīgāk iekļaut 3.2. punktā, lai norādītu, ka siers tirdzniecībā var būt pieejams porcijās, un 3.6. punktā par marķēšanu, kur tiks minēta iespēja tirgot šo produktu porcijās, ja vien tas būs iepakots un patērētājs varēs uzzināt tā izcelsmi.

Svītrots apraksts par porciju izveidi un porciju svaru, kura izmantošana ir pamatota ar to, ka ļauj apmierināt patērētāju pieprasījumu pēc mazākiem iepakojumiem, jo ne lielums, kas mazāks par 250 g, ne šo porciju forma “Queso de Valdeón” kvalitāti neietekmē.

Šis grozījums attiecas uz oriģinālā vienotā dokumenta vai līdzvērtīga dokumenta 4.2. punktu.

Specifikācijā svītrotais teksts

Vesela rituļa sieru var tirgot arī porcijās, kas iegūtas, sagriežot to šķēlēs pa cilindra rādiusu; dabisko garozu saglabā, un porcijas minimālais svars ir 250 grami.

4. grozījums

Punkts “Pierādījumi par produkta izcelsmi ģeogrāfiskajā apgabalā”

Grozījuma pamatojums

Viss šis punkts ir pārveidots – galvenokārt tādēļ, lai padarītu to saprotamāku un pielāgotu spēkā esošajiem noteikumiem.

Lai neradītu ierobežojumus preču brīvai apritei un pakalpojumu sniegšanas brīvībai, ir svītrotas atsauces uz regulatora izsniegtajām atļaujām un veikto kontroli.

Šis grozījums attiecas uz oriģinālā vienotā dokumenta vai līdzvērtīga dokumenta 4.4. punktu.

Specifikācijas pašreizējā redakcija

— Sieram jābūt ražotam tikai tajās sierotavās un nogatavināšanas kamerās, kas reģistrētas Regulatīvās padomes reģistros.

— Sierotavām un nogatavināšanas kamerām jāveic sākotnējais novērtējums laikā, kad tās reģistrē Regulatīvās padomes reģistros, kā arī periodiski jāveic novērtējums, lai tās varētu saglabāt šajos reģistros.

— Sieri jāgatavo saskaņā ar šajā specifikācijā aprakstīto metodi.

— Tirgū tiek laisti tikai tie sieri, kas sekmīgi iztur visas procedūrā paredzētās pārbaudes, un to izcelsmi apliecina Regulatīvās padomes piešķirtā atbilstības zīme.

— Papildetiķešu skaits, ko regulators piešķir siera rūpniecībai, tiks aprēķināts atbilstoši saražotā piena daudzumam un dažāda veida saražotā siera svaram.

— Periodisko pārbaužu un novērtējumu pamatā jābūt piena analīzēm, kas veiktas laikā, kad piens nonāk siera vannā, ieguves metodes pārbaudei, dokumentācijas pārbaudei, krājumu kontrolei un galaprodukta paraugu ņemšanai.

— Attiecībā uz visiem atklātajiem pārkāpumiem Regulatīvā padome attiecīgā gadījumā piemēros sankciju režīmu, kas paredzēts tā reglamentā.

— Regulatīvā padome kārto nominālu un kvantitatīvu reģistru, kurā reģistrē numurētās identifikācijas zīmes, īpašumtiesību apliecības un izsniegtos sertifikātus.

Ierosinātais grozījums

— Sieram jābūt ražotam tikai reģistrētās un kontrolētās sierotavās un nogatavināšanas kamerās.

— Attiecībā uz sierotavām un nogatavināšanas kamerām sākotnējais novērtējums jāveic laikā, kad tās reģistrē reģistros, kā arī jāveic periodisks novērtējums, lai tās šajos reģistros varētu saglabāt.

— Sieri jāgatavo saskaņā ar šīs specifikācijas e) punktā aprakstīto metodi.

— Tirgū tiek laisti tikai tie sieri, kas gatavošanas procesā sekmīgi iztur visas paredzētās pārbaudes, un to izcelsmi apliecina marķējums, kurā iekļauta aizsargātā ģeogrāfiskās izcelsmes norāde.

— Periodisko pārbaužu un novērtējumu pamatā jābūt piena analīzēm, kas veiktas laikā, kad piens nonāk siera vannā, ieguves metodes pārbaudei, dokumentācijas pārbaudei, krājumu kontrolei un galaprodukta paraugu ņemšanai.

— Visiem operatoriem jāspēj noteikt: a) visa saņemtā piena piegādātāju, daudzumu un izcelsmi; b) visu marķēto sieru saņēmēju, daudzumu un galamērķi; c) korelācijas starp saņemto pienu, kas minēts a) apakšpunktā, un katru marķētā siera partiju, kas minēta b) apakšpunktā.

5. grozījums

Punkts “Ražošanas metode”

Grozījuma pamatojums

No pasterizēta piena pagatavotiem sieriem minimālais nogatavināšanas periods ir mainīts no pusotra mēneša uz vienu mēnesi. Šis samazinājums neietekmē ne dabiskos nogatavināšanas procesus, ne produkta galīgās īpašības, bet tikai īsteno pielāgojumu veselu sieru svara samazinājumam.

Šis grozījums attiecas uz oriģinālā vienotā dokumenta vai līdzvērtīga dokumenta 4.5. punktu.

Specifikācijas pašreizējā redakcija

Nogatavināšanas periods ir vismaz divi mēneši sieram, kas pagatavots no svaigpiena, un pusotrs mēnesis sieram, kas pagatavots no pasterizēta piena.

Ierosinātais grozījums

Nogatavināšanas periods ir vismaz divi mēneši sieram, kas pagatavots no svaigpiena, un viens mēnesis sieram, kas pagatavots no pasterizēta piena.

6. grozījums

Punkts “Ražošanas metode”

Grozījuma pamatojums

Teksts, kas attiecas uz siera marķēšanu un papildetiķetēm, ir svītrots, jo šo informāciju ir lietderīgāk iekļaut punktā “Marķējums”. Skatīt tekstu, kas iekļauts punkta “Marķējums” grozījumā – tajā ir norāde uz šā teksta jauno atrašanās vietu specifikācijā.

Šis grozījums neattiecas ne uz vienu oriģinālā vienotā dokumenta vai līdzvērtīga dokumenta punktu.

Teksts, kas tiek svītrots specifikācijas punktā “Ražošanas metode”

Pēdējā brīdī pirms laišanas tirgū tiek veikta siera un sakulta siera iepakojumu marķēšana un nodrošināšana ar papildetiķetēm.

7. grozījums

Punkts “Marķējums”

Grozījuma pamatojums

Visas atsauces uz iespēju tirgot veselu, sakultu vai porcijās sadalītu sieru ar nosacījumu, ka tas ir iepakots un patērētājs var uzzināt tā izcelsmi, ir pārvietotas uz šo punktu.

Lai neradītu ierobežojumus preču brīvai apritei, ir svītrotas atsauces uz regulatora izsniegtajām atļaujām un veikto kontroli.

Ir precizēts atsevišķu pēc izvēles iekļaujamu norāžu saturs, un ir pievienots aizsargātās ģeogrāfiskās izcelsmes norādes logotips, jo spēkā esošajā specifikācijā tas nav iekļauts.

Ir iekļauts teksts, kas svītrots punktā “Ražošanas metode”, kā minēts 6. grozījumā.

Teksts ir pārkārtots, lai uzlabotu tā saprotamību.

Šis grozījums attiecas uz oriģinālā vienotā dokumenta vai līdzvērtīga dokumenta 4.8. punktu.

Specifikācijas pašreizējā redakcija

Tirdzniecības etiķetēs, kas apzīmē katru reģistrēto tirdzniecības uzņēmumu, noteikti jāiekļauj norāde “aizsargāta ģeogrāfiskās izcelsmes norāde “Queso de Valdeón””, kā arī Regulatīvās padomes logotips. Tās apstiprina Regulatīvā padome.

Turklāt tām pievieno aizsargātās ģeogrāfiskās izcelsmes norādes atbilstības zīmi, kas ir numurēta papildetiķete, ko izdevusi Regulatīvā padome. Šī atbilstības zīme ļauj nodrošināt produkta izsekojamību.

Numurētā papildetiķete jānovieto tā, lai to nevarētu izmantot atkārtoti. Tajā noteikti jāiekļauj norāde “Consejo Regulador de la Indicación Geográfica Protegida “Queso de Valdeón”” un Regulatīvās padomes logotips.

Regulatīvā padome savā kvalitātes rokasgrāmatā paredz papildu noteikumus par šīs zīmes izmantošanu atbilstīgi aizsargātajai ģeogrāfiskās izcelsmes norādei attiecībā uz tās lielumu un atrašanās vietu uz produkta.

Ierosinātais grozījums

Sieru “Queso de Valdeón” var tirgot veselu, sadalītu porcijās vai sakultā veidā, ja tas ir iepakots un patērētājs var uzzināt tā izcelsmi.

Tirgū laistā aizsargātā produkta tirdzniecības etiķetēs jāiekļauj aizsargātās ģeogrāfiskās izcelsmes norādes nosaukums un logotips.

Sieriem, kurus tirgo veselus un sakultā veidā, ir nepieciešama papildetiķete ar individuālo sērijas numuru. Šajā papildetiķetē iekļauj aizsargātās ģeogrāfiskās izcelsmes norādes nosaukumu un logotipu.

Sierus, kurus tirgo porcijās, marķējums ļauj identificēt pēc aizsargātās ģeogrāfiskās izcelsmes norādes nosaukuma un logotipa, kā arī pēc norādēm, kas ļauj uzzināt šo sieru izcelsmi.

Pirms laišanas tirgū tiek veikta siera un sakulta siera iepakojumu marķēšana un nodrošināšana ar papildetiķetēm.

AĢIN logotips ir šāds:

8. grozījums

Punkts “Kontroles struktūra”

Grozījuma pamatojums

Kontroles struktūra ir Kastīlijas un Leonas Lauksaimniecības tehnoloģiju institūts (Instituto Tecnológico Agrario de Castilla y León), kas ir kompetentā iestāde.

Šis grozījums attiecas uz oriģinālā vienotā dokumenta vai līdzvērtīga dokumenta 4.7. punktu.

Specifikācijas pašreizējā redakcija

Nosaukums: Consejo Regulador de la Indicación Geográfica Protegida “Queso de Valdeón”

Adrese: C/El Cantón, s/n. 24915 – Posada de Valdeón (León). Tālr. (34) 987 74 05 14 Fakss (34) 987 74 05 68

Aizsargātās ģeogrāfiskās izcelsmes norādes “Queso de Valdeón” Regulatīvā padome spēj izpildīt standarta EN-45011 “Vispārīgās prasības organizācijām, kas veic produktu sertifikāciju” prasības.

Ierosinātais grozījums

Instituto Tecnológico Agrario de Castilla y León

Ctra. de Burgos Km 119. Finca Zamadueñas 47071 Valladolid (Spain) Tālr. +34 983412034 Fakss +34 983412040 E-pasts: controloficial@itacyl.es

Pārbaude, vai tiek ievēroti nosacījumi, kas minēti šajā aizsargātās ģeogrāfiskās izcelsmes norādes “Queso de Valdeón” specifikācijā, ir Kastīlijas un Leonas Lauksaimniecības tehnoloģiju institūta (Instituto Tecnológico Agrario de Castilla y León) kompetencē, un to veic ar Pārtikas produktu kvalitātes un reklāmas apakšdirekcijas starpniecību saskaņā ar 139. pantu 2014. gada 19. marta Likumā Nr. 1/2014 par lauksaimniecību Kastīlijā un Leonā.

VIENOTS DOKUMENTS

“QUESO DE VALDEÓN”

ES Nr.: PGI-ES-0267-AM01 – 5.7.2018.

ACVN ( ) AĢIN (X)

1. Nosaukums

“Queso de Valdeón”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Sieri

3.2. Apraksts par produktu, uz kuru attiecas 1. punktā minētais nosaukums

Sieri, uz kuriem attiecas aizsargātā ģeogrāfiskās izcelsmes norāde “Queso de Valdeón”, ir trekni, ar pelējuma marmorējumu piesātināti sieri, kas pagatavoti no govs piena vai no govs piena un aitas un/vai kazas piena maisījuma, izmantojot svaigpienu vai pasterizētu pienu, kas sarecināts ar pienskābi un attiecīgu fermentu, un tos nogatavina vismaz divus mēnešus, ja sieru iegūst no svaigpiena, un vienu mēnesi, ja sieru iegūst no pasterizēta piena. Tos tirgo veselus vai sakultā veidā.

1. Vesela siera īpašības Morfoloģiskās īpašības Siers pēc formas ir cilindrisks ritulis, tā augšpuse un apakšpuse ir nedaudz ieliekta. Maksimālais augstums ir 15 centimetri, un maksimālais diametrs ir 25 centimetri. Produkta svars ir robežās no 0,2 līdz 3 kilogramiem. Sieru var laist tirdzniecībā arī porcijās. Fizikāli ķīmiskās īpašības Tauku saturs sausnā ir vienāds ar vai lielāks par 45 %. Minimālais mitruma saturs ir 30 %. Sāls īpatsvars ir zemāks par 3,5 %. Organoleptiskās īpašības Smalka un mīksta dabiskā garoza, dzeltenīga ar pelēcīgu nokrāsu. Pēc siera pārgriešanas tā griezuma vieta ir gluda, ar daudziem neregulāras formas vienmērīga izkliedējuma un dažāda lieluma caurumiem zaļganzilā krāsā. Masa ir ziloņkaula krāsā, kas pāriet krēmīgā nokrāsā, tā ir ļoti spīdīga, ar vāji izteiktu lāsmojumu atkarībā no nogatavināšanas pakāpes. Masa ir neelastīga un irdena, nav īpaši stingra, tai ir mērena deformācija, tā kūst uz aukslējām, tai ir laba šķīdība un tikai nedaudz lipīga. Kad siers ir daļēji nogatavināts, tam piemīt nedaudz skābens vai pienskābi atgādinošs aromāts ar ļoti izteiktu pelējuma piegaršu. Nogatavināšanai turpinoties, pienskābes aromāts izzūd, smarža kļūst noturīgāka un intensīvāka, un, pat saglabājoties pelējuma piegaršai, parādās arī garšvielu, augļu un pat aromātiskas smaržas un aromāta nianses. Garša ir intensīva, sāļa un asa, nedaudz pikanta un vēl jo izteiktāka, ja nogatavināšanas laiks ir ilgs, un to pastiprina siera gatavošanai izmantotais kazas vai aitas piens. Laba garšas noturība, it sevišķi vairāk nogatavinātam sieram.

2. Sakulta siera īpašības Morfoloģiskās īpašības Sakultu sieru piegādā iepakojumos ar neto svaru no 20 gramiem līdz 6 kilogramiem. Iepakojumi ar neto svaru virs 1,5 kilogramiem ir paredzēti tikai sabiedriskās ēdināšanas uzņēmumiem, izplatīšanas ķēdēm un rūpniecībai. Sakultais siers ir pilnīgi viendabīgs, bez garozas. Fizikāli ķīmiskās īpašības Tauku saturs sausnā ir vienāds ar vai lielāks par 45 %. Minimālais mitruma saturs ir 30 %. Sāls īpatsvars ir zemāks par 3,5 %. Organoleptiskās īpašības Krēmīgā siera masa ir ziloņkaula krāsā, ar zaļganzilu nokrāsu un nav īpaši spilgts. Paaugstinoties produkta temperatūrai, siera masa kļūst vēl krēmīgāka, un tai ir vidēji mīksta konsistence, kas līdzinās krēmīgai masai. Sieram ir viegli skābens vai pienskābi atgādinošs pelējuma aromāts, kas ir noturīgs un intensīvs. Krēmīgā siera masa labi kūst uz aukslējām, tai ir laba šķīdība un tikai nedaudz lipīga. Intensīvo un pikanto garšu pastiprina siera gatavošanai izmantotais kazas vai aitas piens. Sieram ir izteikti sāļa garša, ar nelielu pikantuma piegaršu. Laba garšas noturība.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Pēc dažādu sugu dzīvnieku piena sajaukšanas siera vannā ir šādas minimālās analītisko parametru vērtības:

— tauki (%): 3,5

— olbaltumvielas (%): 3,1

— sausna (%): 12,0

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Siera pagatavošanas process, tostarp nogatavināšana, noris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Sieru “Queso de Valdeón” var tirgot veselu, sadalītu porcijās vai sakultā veidā, ja tas ir iepakots un patērētājs var uzzināt tā izcelsmi.

Tirgū laistā aizsargātā produkta tirdzniecības etiķetēs jāiekļauj aizsargātās ģeogrāfiskās izcelsmes norādes nosaukums un logotips.

Sieriem, kurus tirgo veselus un sakultā veidā, ir nepieciešama papildetiķete ar individuālo sērijas numuru. Šajā papildetiķetē iekļauj aizsargātās ģeogrāfiskās izcelsmes norādes nosaukumu un logotipu.

Sierus, kurus tirgo porcijās, marķējums ļauj identificēt pēc aizsargātās ģeogrāfiskās izcelsmes norādes nosaukuma un logotipa, kā arī pēc norādēm, kas ļauj uzzināt šo sieru izcelsmi.

Pirms laišanas tirgū tiek veikta siera un sakulta siera iepakojumu marķēšana un nodrošināšana ar papildetiķetēm.

AĢIN logotips ir šāds:

4. Ģeogrāfiskā apgabala īsa definīcija

Posada de Valdeón (Leona) pašvaldības teritorija.

5. Saikne ar ģeogrāfisko apgabalu

Saikni starp ģeogrāfisko apgabalu un produktu pamato dažādi faktori, piemēram, reģiona klimatiskās īpašības, tradicionālais ražošanas veids un reputācija.

Siers “Queso de Valdeón” ir ieguvis savu nosaukumu no Posada de Valdeón pašvaldības, kas atrodas Picos de Europa nacionālajā parkā. Šo apgabalu ieskauj lieli dabas veidoti reljefiski pacēlumi, kas dara to par pilnībā norobežotu teritoriju. Šie pacēlumi ir Panderruedas kalnu grēda (1 450 metri), Pontón kalnu grēda (1311 metri) un Pandetrave kalnu grēda (1 562 metri).

Šo augsto kalnu vidū atrodas dziļa ieplaka, kuras vidējais augstums virs jūras līmeņa ir 650 metri.

Noteiktā apgabala īpašo klimatu var klasificēt kā augstkalnu klimatu. Ziemas tajā ir garas un bargas, daudzas dienas valda sals (vairāk nekā 100 dienas laikā no novembra līdz aprīlim), un ir bagātīgs nokrišņu daudzums, kas parasti izkrīt sniega veidā. Vasaras ir īsas un vēsas (vidējā gaisa temperatūra ir ne mazāk kā 5–6 °C un ne vairāk kā 18 °C) ar bagātīgu nokrišņu daudzumu, kaut arī – salīdzinājumā ar gada pārējo laiku – nokrišņi ir īslaicīgi. Relatīvais gaisa mitrums vasarā saglabājas augsts, jo bieži ir vērojama migla un dūmaka.

Nokrišņu daudzums gadā ir vidēji 1 100 mm ielejā un 1 800 mm kalnu augšdaļā.

Visi šie apstākļi, kas saistīti ar alu esību reģionā, vēsturiski ir bijuši labvēlīgi siera nogatavināšanas īpatnību attīstīšanai, ražojot sieru no izejvielām, kuras ir pieejamas ģeogrāfiskajā apgabalā, ņemot vērā tā nelīdzeno reljefu.

Šā reģiona īpašais mikroklimats, apvienojumā ar tradicionālajām ražošanas metodēm, veicina siera gatavošanai izmantojamās raksturīgās mikrofloras attīstību.

Produkta specifika ir acīmredzama jau iesākumā, ņemot vērā to, ka tas ir zilais siers un tādēļ tā izskats atšķiras no citiem šajā reģionā ražotajiem sieriem, taču minētā īpatnība ir sevišķi jūtama, vērojot masas šķērsgriezumu ar dažādajiem zaļgani zilajiem caurumiem, bet siera nogatavināšana zemā temperatūrā un paaugstinātā mitrumā līdzinās tiem nogatavināšanas apstākļiem, kas pastāv alās, kuras šim mērķim izmanto ģeogrāfiskajā apgabalā, un tā apliecina pelējuma esību gan vizuāli, gan pēc smaržas un garšas.

Vairāki 19. gadsimta un 20. gadsimta sākuma teksti liecina par šā aizsargātā siera ražošanu mājamatnieciskā mērogā šādos gatavošanas apstākļos. Mūsdienās Valdeonas (Valdeón) ielejā līdzīgi gatavošanas procesi, kādi tika izmantoti pirms vairākiem gadsimtiem, pastāv līdztekus citiem procesiem, kuros izmanto jaunās tehnoloģijas. Neraugoties uz to, joprojām tiek pilnībā piemēroti šajā punktā aprakstītajās liecībās minētie gatavošanas procesa pamatprincipi.

Siera ražošana Valdeonas ielejā aizsākās laikmetā pirms romiešu ierašanās, un tolaik kā izejvielu izmantoja kazas pienu.

Pirmās rakstveida norādes par siera ražošanu Valdeonas ielejā parādījās 19. gadsimta vidū. Autors Pascual Madoz savā Diccionario (1845–1859) pieminēja siera ražošanu un kazu ganāmpulku lielo nozīmi Valdeonas ielejas ciematos.

19. gadsimta otrajā pusē siera ražošana Valdeonas ielejā bija svarīgs saimnieciskās darbības paveids. Kad vasarās mājlopus ganīja augstkalnu pļavās, pienu pārstrādāja sierā tieši dzīvnieku patvēruma vietās vai nogādāja to ielejā. Saint-Saud grāfs šo informāciju apstiprināja, 1892. gadā rakstot šādi: “Valdeonas spēcīgās jaunās sievietes gan rītos, gan vakaros tur kāpj augšup ar savām koka tupelēm (klikatām), kurām pie zoles ir piestiprināti trīs mazi koka gabaliņi, apkrāvušās ar ganu somām, kuras darinātas no kazādas un kurās viņas piegādā maltīti saimes locekļiem, bet atpakaļceļā viņas tur ievieto ādas maisus ar pienu, kas izslaukts aitu aplokā.”

Daudzas liecības norāda, ka zilā siera gatavošana Valdeonas ielejā, lai to pārdotu reģiona tirgos, bija svarīga saimnieciskā nodarbe jau no 20. gadsimta sākuma. Īpaši raksturīga ir Doña Marmeta Pérez Marcos liecība: “Visa mana ģimene nāk no Kainas (Caín), un arī es tur esmu dzimusi 1922. gadā. Mani vecāki mantoja šo recepti no saviem senčiem, un arī es to izmantoju vēl pavisam nesen. Mēs izmantojām kazlēnu himozīnu, lai sarecinātu 50–60 litrus piena dienā; mēs sējām sieru, kas svēra nedaudz vairāk par kilogramu. Uzkrāvuši sieru ēzeļa mugurā, mēs vedām to pārdot uz Puentealmuey, kas atradās vairāk nekā 50 kilometru attālumā. Uzreiz pēc kara to varēja pārdot par 36 pesetām kilogramā. Siera tirgošanu Kabralē arēnās (Arenas de Cabrales) mēs sākām jau pēc kara, ne agrāk. Sieru mēs gatavojām no kazas un aitas piena, un nedaudz no govs piena, kam pievienojām himozīnu. Kad piens bija sarecējis, mēs to pārlikām tā saucamajā arno, pēc tam maisiņā (duerna), no kura divas dienas ļāvām notecēt sūkalām. Tad to izņēmām un izklājām uz dēļiem aitu aploka būdiņā, lai apžāvētu. Pēc piecpadsmit dienām tas bija gatavs. Taču, lai siers kļūtu zils un labs, mēs to ievietojām kalnu alās. Pēc mēneša šis siers jau bija kļuvis par izcilu produktu.”

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.itacyl.es/documents/20143/342640/2019_02_8+Pliego+Q+Valde%C3%B3n+.pdf/fbc379cc-8473-8829-744b-6baf02ed5ba7

(1) OV L 343, 14.12.2012., 1. lpp.